KIRJALLINEN KYSYMYS E-3304/01 esittäjä(t): Jonas Sjöstedt (GUE/NGL) komissiolle. Salmonella Ruotsiin tuodussa lihassa.



Virallinen lehti nro 115 E , 16/05/2002 s. 0250 - 0251



KIRJALLINEN KYSYMYS E-3304/01 esittäjä(t): Jonas Sjöstedt (GUE/NGL) komissiolle (28. marraskuuta 2001) Aihe: Salmonella Ruotsiin tuodussa lihassa Ruotsin elintarvikeviraston tutkiessa 72 Ruotsiin tuotua lihaerää salmonellaa löytyi joka kahdeksannesta erästä. Sianlihanäytteistä salmonellaa oli joka neljännessä huolimatta siitä, että lihan pitäisi olla taatusti vapaa salmonellasta. Tartunnan saaneesta lihasta peräisin olleiden 14 bakteerikannan analyysissä kävi ilmi, että 12 niistä oli resistenttejä jollekin antibiootille ja että kaksi niistä oli resistenttejä kuudelle antibioottityypille. Tulokset käyvät ilmi elintarvikeviraston kertomuksesta Garantiprojekt 2000. Kaikkiaan 72 erästä, joista näytteet otettiin, 29 oli naudanlihaa, 24 sianlihaa ja 19 siipikarjan lihaa. Sianlihanäytteistä noin neljännes sisälsi salmonellaa. Siipikarjan lihasta saastuneita oli kaksi erää. Tavallisinta salmonella oli saksalaisessa sianlihassa. Kymmenestä tutkitusta erästä viidessä oli tartunta huolimatta siitä, että erät oli tarkastettu. Elintarvikevirasto on myös tarkistanut 532:n salmonellatakuun piiriin kuuluneen lihaerän asiakirjat selvittääkseen, vastasivatko ne EU:n määräyksiä. Todistukset olivat kunnossa 83 %:ssa niistä. Ruotsin elintarvikevirasto toteaa, että tietoa salmonellaa koskevista Ruotsin erityismääräyksistä on levitettävä EU:ssa entistä paremmin ja että erissä voi olla salmonellaa asianmukaisista todistuksista huolimatta. Yksi mahdollisuus olisi lähettää sääntöjen piintyneiden rikkojien lihaerät takaisin, jos todistukset puuttuvat tai jos ne ovat virheellisiä. EU:ssa vaatimuksena täytyy olla, että 100 %:lla Ruotsiin tuotavasta lihasta on oltava asianmukaiset todistukset. Mitä komissio aikoo tehdä sen takaamiseksi? David Byrnen komission puolesta antama vastaus (24. tammikuuta 2002) Komissio toteaa, että elintarvikkeiden tarkastuksista vastaavat Ruotsin viranomaiset (Livsmedelsverket) eivät ole tiedottaneet komissiolle Garantiprojekt 2000 -raportista, johon arvoisa parlamentin jäsen viittaa kysymyksessään. Komissio voisi ilmoittaa jäsenvaltioille Ruotsin viranomaisten saamista tarkastustuloksista, jos sillä olisi käytettävissään asiasta perusteellista virallista tietoa. Ruotsin viranomaisilla on oikeus tarkastaa muista jäsenvaltioista tuotavat lihaerät direktiivin 89/662/ETY(1) säännösten mukaisesti soveltaen Ruotsille liittymissopimuksessa myönnettyjä lisätakeita. Jäsenvaltioiden kanssa tekemiensä kahdenvälisten sopimusten velvoitteiden lisäksi Ruotsin viranomaisten on ilmoitettava komissiolle pilaantuneista elintarvike-eristä ja niiden suhteen toteutetuista toimista yhteisön elintarvikkeiden nopean hälytysjärjestelmän kautta. Komissio toimittaa viipymättä nämä tiedot edelleen muille jäsenvaltiolle. Jos sama lähtöpaikka aiheuttaa ongelmia toistuvasti, komissio voi asettaa sen erityisvalvontaan ja vaatia korjaavia toimia. Tarvittaessa elintarvike- ja eläinlääkintätoimisto tekee lähtöpaikkaan tarkastuskäynnin. Komissio laatii parhaillaan toimia, joilla voidaan alentaa ihmisten riskiä sairastua elintarvikkeiden välityksellä tarttuvaan salmonellaan. Komissio hyväksyi 1. elokuuta 2001 yhden kertomuksen ja kaksi ehdotusta (ehdotuksen direktiiviksi ja ehdotuksen asetukseksi)(2), jotka se esitti neuvostolle ja parlamentille ja joiden tavoitteena on vahvistaa zoonoosien ehkäisyä ja valvontaa. Komission ehdotuksessa asetukseksi määritellään yhteisön tavoitteet taudinaiheuttajien esiintymisen vähentämiseksi tietyissä eläinpopulaatioissa ja tarvittaessa elintarvikeketjun muissa vaiheissa. Lisäksi kananmunien ja siipikarjanlihan markkinoinnille on tarkoitus asettaa rajoituksia siirtymäkauden jälkeen. (1) Neuvoston direktiivi 89/662/ETY, annettu 11. joulukuuta 1989, eläinlääkärintarkastuksista yhteisön sisäisessä kaupassa sisämarkkinoiden toteuttamista varten, EYVL L 395, 30.12.1989. (2) KOM(2001) 452 lopullinen (kertomus), EYVL C 304 E, 30.10.2001 (ehdotukset).